Phan Thi Kim Phúc, sem margir kannast við undir heitinu Napalm-stúlkan, aðstoðaði við að koma á þriðja hundrað flóttamönnum frá Úkraínu til Kanada. Hún segist fulltrúi eftirlifenda stríðsátaka sem kallar eftir friði.
Á búk flugvélarinnar var myndin heimsfræga, þar sem Phúc hljóp nakin og skaðbrennd í átt að ljósmyndaranum eftir eldsprengjuárás í Vietnam fyrir fimmtíu árum. Phúc flaug ásamt eiginmanni sínum Bui Huy Toan frá Toronto til Varsjár, höfuðborgar Póllands og þaðan fylgdu þau flóttafólkinu síðasta spölinn til Kanada.
Phúc fluttist til Kanada á tíunda áratug síðustu aldar og kom á laggirnar stofnun sem liðsinnir þeim börnum sem búa á stríðshrjáðum svæðum. Ljósmyndarinn Nick Ut var 21 árs þegar hann tók Pulitzer-verðlaunamyndina sem hefur orðið táknræn fyrir hrylling Víetnam-stríðsins.
Phúc segir Ut hafa bjargað lífi sínu enda kom hann henni strax undir læknishendur. Hún lá heilt ár á sjúkrahúsi en alla ævi hefur hún búið við líkamlegar þrautir og átt erfitt með hreyfingar. Phúc segist óska þess að allir geti lifað ástríku lífi, með von og fyrirgefningu að leiðarljósi.
Ef allir gerðu það þyrftum við ekki að þola stríð. Hún glímdi við sjálfsvígshugsanir í mörg ár eftir árásina enda var hún alltaf kvalin, andlega og líkamlega. Núna kveðst hún ekki lengur vera fórnarlamb stríðsátaka. Hún lifði af! Síðan hafu hún verið vinur, hjálparhella, móðir, amma og eftirlifandi sem kallar eftir friði í heiminum.